Martin Fourcade

**Martin Fourcade** (* 14. September 1988 in Céret) is en ehmalger franzöösch Biathlet. De veer Johr jüngere Bröer vun Simon Fourcade hörrt to de spoodriekst Biathleten vun de Gegenwart. Bither (2015) wurr he tweemal Olympiasieger, sössmal Weltmeester un hett veermal de Weltcup-Gesamtwertung wunnen. Dorto kommt negen wiedere WM-Medaillen un twee wiedere olympisch Medaillen.

## Karriere
### Anfänge un eersten Saison in' Weltcup
Martin Fourcade bedrifft Biathlon siet 2002. De Student ut La Llagonne im Département Pyrénées-Orientales start för den *Club Ski Nordique Villard de Lans* un wurr vun Stéphane Bouthiaux traineert. Siet 2002 hörrt he den franzööschen Natschonalkader an un af 2006 nehm he an internatschonalen Juniorenwettbewarven deel. Eerst Hööchtpunkt weer de Deelnahm an de Juniorenweltmeesterschap 2007 in Martell. Fourcade wurr Fievt in' Eenzel un Negent in' Sprint un in de Verfolgung. Mit de Staffel wunn he dorto de Bronzemedaille. Wiedere good Ergevnisse geev dat bi de nächste WM in Ruhpolding. Dor keem he in' Eenzel up Platz 8 un in de Verfolgung up Platz 10. In' Sprint reck dat to Platz 11 un mit de franzöösch  Juniorenstaffel keem he up den fievten Platz. In' Junioren-Europacup reck Fourcade bit 2008 veer Podiumsplatzeeren un wunn dorbi en Sprintrennen in Cesana San Sicario. Bi de Sömmerbiathlon-Weltmeesterschapen 2008 wunn he in Haute Maurienne bi den Wettbewarven vun de Junioren Gold in' Eenzel un mit de Mixed-Staffel un wurr in de Verfolgung Veert. 

Temelk spoodriek verleep de eerste Wettbewarv för Fourcade in den Utwussenberiek. Bi de  Biathlon-Europameesterschapen 2008 in Nové Město na Moravě kemm he in' Eenzel up Rang 23, in' Sprint up Rang 18, in de Verfolgung kunn he sück sogor up Rang 9 verbetern un mit de Staffel keem he up den 8. Platz. Sien Debüt im Biathlon-Weltcup geev Fourcade bi dat Finale vun de Saison 2007/08 an' Holmenkollen in Oslo. He wurr 61. in' Sprint un verpass de folgen Verfolgung blots um een Platz. To de Saison 2008/09 wurr Fourcade in den franzöösch Weltcup-Kader upnommen, weer aber to Anfang blots in' Biathlon-Europacup aktiv. Bi den darten Weltcup-Event vun de Saison in Hochfilzen kreeg he sien eerste Bewährungschance un wunn as 36. in' Eenzel eerste Weltcuppunkte. In dat folgen Sprintrennen keem he up Rang teihn. Bit to dat Saisonenn'n lann Fourcade bi 13 wiederen Rennen ünner de eerst 25 - dat best Ergevnis weer dorbi en Platz 8 in de Verfolgung bi de Weltmeesterschapen in Pyeongchang. Mit disse konstant Leistungen kunn he sück in de franzzöschen Kader fastsetten un sloot sien eerst Weltcupsaison mit 345 Punkten up Platz 24 - as tweetbest Franzoos achter sien Bröer Simon af.

### Saison 2009/10
In de Saison 2009/2010 gelung Fourcade de endgültige Dörbröök in de Weltspitze. He wurr dörgahn in' Weltcup insett un hörr to de Stammbesetten vun de franzöösch Staffel. All bi den Saisonuptakt in Östersund leep he mit Platz 7 un 8 in Eenzel un Sprint tweemal in de Top-Ten un wunn buterdem eerstmals en Staffelrennen. För de Olympisch Spelen keem he so richtig in Form un keem in de fiev Weltcuprennen tovör immer ünner de best Teihn. De Olympisch Spelen fungen för Fourcade aber ehrder nich good an, wiel he weder in Sprint (Platz 35), Verfolgung (Platz 34) oder Eenzel (Platz 14) en herutragen Platzeeren henkreeg. In' Massenstart kunn he denn aber to Afsluss doch noch en Sülvermedaille achter Jewgeni Romanowitsch Ustjugow un vör Pavol Hurajt winnen. 

An disse Leistung hett Fourcade nah de Olympisch Spelen anknütten kunnt, as he in Kontiolahti in' Sprint as Dart en Podestplatz recken dee. In de Verfolgung schaff he denn den Sprung nah ganz vörn un wunn dat eerste Weltcuprennen in sien Karriere. Bi de vörletzt Weltcup-Statschoon an' Osloer Holmenkollen legg he nah un wunn sowohl in' Sprint as ok in de Verfolgung. Dör den toletzt nömmten Sieg kunn he in de Disziplinwertung vun den Verfolgungsweltcup den bit dorhen führen Simon Eder noch vun den eersten Platz verdrängen un seker sück de lütt Kristallkugel mit blots een Punkt Vorsprung vör den Öösterrieker. In' Gesamtweltcup reck he mit sien dree Saisonsiegen un insgesamt fiev Podestplätzen 719 Punkte un dormit Platz 5 in de Endafreken.

### Saison 2010/11
In de Saison 2010/2011 wies sück Martin Fourcade nochmals verbetert. To'n Saisonuptakt in Östersund kunn de Franzoos twee darte Plätze (Sprint un Eenzel) recken. Bit to de Weltmeesterschapen in Chanty-Mansijsk keemen söben wiedere  Podestplätze dorto, dorünner ok sien eerst beid Siege in' Massenstart. Bi de Weltmeesterschapen wurr Fourcade to en vun de bestimmen Athleten un kunn insgesamt dree Medaillen winnen. To en Sülvermedaille in' Sprint un en darten Platz in de Mixed-Staffel keem noch de Goldmedaille in der Verfolgung vör Emil Hegle Svendsen un  Tarjei Bø. Dat weer denn ok sien eerste Goldmedaille bi en Weltmeesterschap. To'n Afsluss vun de Saison kunn he nochmal en Podestplatz bi dat Weltcupfinale in Oslo recken un schaff so in de Saison twalf Podiumsplätze. Achter Tarjei Bø un Emil Hegle Svendsen reck dat mit 990 Punkten to'n darten Platz in' Gesamtweltcup in sien tweet vull Saison.

### Saison 2011/12
De Saison 2011/12 wurr sien bit dorhen beste. Glieks to'n Saisonuptakt in Östersund seker he sück twee Siege in dree Rennen un övernehm dormit ok de Führung in den Gesamtweltcup. Sien argste Gegner weer de Norweger Emil Hegle Svendsen. Nah den Johreswessel muss  Fourcade in Oberhof een Rennen utlaaten un verlor dormit ok de Führung an Svendsen. Mit good Ergevnisse bi de folgen Weltcuprennen kunn he sück dat geel Trikot torüchhaalen un is denn as en vun de Mitfavoriten bi de Weltmeesterschapen 2012 in Ruhpolding an den Start gahn. To'n Uptakt wunn he as Slusslöper vun de Mixed-Staffel aber kien Medaille. To Anfang vun de Eenzelrennen gelung hüm de Sieg in' Sprint vör sien düersam Rivalen  Svendsen. Somit gung he as Eerst in dat afsluuten Verfolgungsrennen un wunn ok dor, ditmal vör de sweedsch Biathleten Carl Johan Bergman, de Goldmedaille, nahdem he hüm up de Slussrunn harr afhangen kunnt. In dat Eenzelrennen keem Fourcade aber nich över Platz 25 herut. In de dorupfolgen Staffel gung Fourcade in Führung liggend as Slusslöper an den Start. Weer keem dat to en direkt Duelle mit Emil Hegle Svendsen. Bi dat letzt Scheeten muss he aber dreemal nahladen, wiels Svendsen ahn Fehlschööt bleev, dormit för de norweegsch Staffel de Führung övernehmen un den Sieg ok nich mehr hergeev. Sien darten Titel bi disse Veranstaltung hett Fourcade den in dat Massenstartrennen haalt. He hett sück woll twee Scheetfehler leist, kunn sück aber dennoch up de Slussrunn gegen den fehlerfree bleven Björn Ferry ut Sweden dörsetten. Mit dree Gold- un een Sülvermedaille weer Martin Fourcade de spoodriekste Athlet bi disse Weltmeesterschapen. Todem kunn he de Führung in dat Gesamtklassement utbauen, wiel de Weltmeesterschapen ok för de Weltcupwertung mittellen deen. Bi dat Saisonfinale in dat russisch Chanty-Mansijsk seker sück Fourcade mit twee Siegen all vör de Tiet den Sieg in de Gesamtwertung un hett ok den Sprint- un Verfolgungsweltcup up sien Naam schreeven. Nah Patrice Bailly-Salins as ok den veerfack Sieger Raphaël Poirée is Fourcade dormit de darte Franzoos, de den Gesamtweltcup för sück entscheeden kunn. 

### Saison 2012/13
De Saison 2012/2013 fung för Fourcade mit twee Siegen (in' Eenzel un in de Verfolgung) bi den Weltcupuptakt in Östersund an. Bit to'n Johresenn stunn he in fiev Wettkämpen in Hochfilzen un Pokljuka veermal up dat Podest un gung mit de Führung in den Gesamtweltcup in dat Johr 2013. Dat fung aber ehrder mau an. Bi de World Team Challenge harr he sück en Besehren an de Schuller totrucken un keem dordör in de Rennen in Oberhof nargends ünner de best Teihn. In Ruhpolding een Week later wunn he dorgegen Sprint, Massenstart un mit de Staffel. De Weltmeesterschap in Nové Město na Moravě leep aber weer richtig good. Mit de Mixed-Staffel kunn he tonächst de Sülvermedaille halen. Sülver wunn he twee Daag later ok in' Sprint un ansluutend ok in de Verfolgung, wobi he jewiels den Norweger Emil Hegle Svendsen knapp ünnerlegen weern. In' Eenzel hett he denn aber doch noch en Goldmedaille haalt, wat gliekbedüüdend weer, dat he in all veer Eenzeldisziplinen jewiels een Goldmedaille wunnen hett. To'n Adsluss geev dat denn nochmals en Sülvermedaille mit sien Staffelkollegen. Blots in' Massenstart bleev he ahn Medaille. He weer dormit de beste Nicht-Norweger bi disse WM. 

Een Week nah de Weltmeesterschap funnen weer Weltcuprennen an' Holmenkollen in Oslo statt. In' Sprint muss sück Fourcade noch den Norweger Tarjei Bø knapp slahn geven, wunn aber de dorupfolgen Verfolgung, wat to glieker Tiet sien 20. Weltcupsieg weer un hüm vör de Tiet de Gewinn vun de lütt Kugel vun den Verfolgungsweltcup inbroch. Bi den afsluuten Massenstart reck he Platz 2 un bau dordör sien Vörsprung in' Gesamtweltcup wieder ut. Bi de Olympiaprobe in Sotschi kunn Fourcade dat Eenzelrennen winnen un sker sück, veer Rennen vör dat Saisonenn', de Gesamtweltcupwertung as ok to'n eersten Mal in sien Karriere de Disziplinenwertung in' Eenzel. Bi dat Weltcupfinale in Chanty-Mansijsk wunn he dat Sprintrennen un keem in den Verfolgungswettkamp up Platz 3 achter den Öösterrieker Christoph Sumann un sien Bröer Simon. In den letzten Wettbewarv vun de Saison, den Massenstart, kunn Fourcade den teihnten Saisonsieg haalen un wunn ok hier de Kristallkugel vun den Massenstart-Weltcup. Dormit is he neben sien Landsmann Raphaël Poirée (de dat in de Saison 2003/04 schafft hett) de eenzige Athlet, de in een Saison all lütt Kristallkugeln för de veer Disziplinenwertungen, as ok de groot Kristallkugel för den Gesamtweltcup winnen kunn. Buterdem stell de Franzoos mit insgesamt 1.248 Punkten en nee Punkterekord in' Weltcup up un verbeter dormit de Punkttall vun 1.100 vun den Norweger Tarjei Bø ut de Saison 2010/11. Ebenfalls en nee Rekord sünd de 19 Podestplätze, de Fourcade bi all tosommen 26 Wettbewarven infohren kunn. 

### Saison 2013/14
To Anfang vun de Saison 2013/2014 kunn Fourcade mit Siegen in Eenzel un Sprint in Östersund glieks weer de Gesamtführung in' Weltcup övernehmen. Ok bi de nächste Statschoon in Hochfilzen wunn Fourcade een Rennen. Sien Serie vun 13 Podiumsplätzen in Reeg gung sluttend bi de de darte Weltcupstatschoon in Annecy-Le Grand Bornand to Enn', wo he in de Verfolgung blots up Platz 17 in't Teel keem. In Oberhof kunn he nah twee dart Plätzen mit den Massenstart sien veert Weltcup-Rennen in de Saison winnen. Togunsten vun de Olympia-Vlrbereiten hett Fourcade de Wltcupstatschoon Ruhpolding utlaaten, wodör he ok kamplos de Disziplinenwertung in' Eenzel, de in disse Saison in blots twee Rennen entscheeden wurr, an den Norweger Svendsen afgeven muss. Nah de Paus kehr he in Antholz in den Weltcup torüch, keem dor allerdings in Sprint un Verfolgung blots up de Plätze 5 un 9. Bi de Olympisch Spelen in Sotschi keem Fourcade in den eersten Wettbewarv, den Sprint, blots up Platz 6. In dat Verfolgungsrennen kunn he dissen Rückstand aber uphaalen un sien eerst olympische Goldmedaille vör Ondřej Moravec un sien Landsmann Jean-Guillaume Béatrix winnen. Dree Daag nah dissen Spood wunn Fourcade ok de Goldmedaille in dat Eenzelrennen (vör Erik Lesser un Jewgeni Garanitschew). In' Massenstart muss sück Fourcade in' Teelsprint den Norweger Svendsen slahn geven, wunn aber sien dart Medaille in Sotschi. Gemeensam mit Ole Einar Bjørndalen is Fourcade dormit de eenzige Biathlet, de bi de glieker Olympisch Spelen dree Medaillen in Individualdisziplinen winnen kunn. Bjørndalen harr dat tovör 2002 in Salt Lake City un 2006 in Turin schafft.

In den eersten Weltcup nah den Olympisch Spelen reck Fourcade in Pokljuka jewiels Platz 7 in Sprint un Verfolgung. Dormit maak he sien Führung in' Gesamtweltcup fast un kunn ok de Führung in' Verfolgungsweltcup övernehmen. In den afsluuten Massenstart wurr he achter den Sweden Björn Ferry Tweet. Bi den vörletzten Weltcupstart in Kontiolahti reck Fourcade twee wiedere tweete Plätze in Sprint un Verfolgung. Dordör wunn he nich blots weer de Sprint-Gesamtwertung, sonner ok to'n darten Mal in Reeg den Gesamt-Weltcup. Tovör weer dat blots Frank Ullrich (1980–1982) un Raphaël Poirée (2000–2002) gelungen. Bi dat Weltcupfinale in Oslo seker sück Fourcade dör en fievten Platz in de Verfolgung to'n veerten Mal in sien Karriere de lütt Kristallkugel för den Verfolgungsweltcup. In den afsluuten Massenstart fier he sien fievten Saisonerfolg in' Weltcup un wunn ok de Gesamtwertung in disse Disziplin. Dör den Gewinn vun sien insgesamt teihnte lütt Kristallkugel truck Fourcade mit sien Landsmann Poirée gliek. Eenzig Ole Einar Bjørndalen weer mit insgesamt 19 lütt Kristallkugeln spoodrieker.

### Saison 2014/15
De Saison 2014/2015 leep vör Fourcade nich good an - in Östersund sloot he dat Rennen eerstmals siet meest veer Johr buterhalv vun de Punkteränge af. De nahfolgen Sprint- un Verfolgungswettbewarven kunn he denn aber doch up sien Naam schrieven. Bi de nächste Statschoon in Hochfilzen wunn he de Verfolgung un övernehm eerstmals in disse Saison de  Führung in' Gesamtweltcup. Nah den Jahreswessel kunn he in Oberhof disse Führung fastmaaken - in Sprint un Massenstart fier he sien Saisonsiege veer un fiev. In de folgen Weltcupstatschonen leep dat aber weer ehrder dörwussen. In Ruhpolding reck dat bi twee Rennen nich för en Platzeeren ünner de best 20 un in Antholz weer dat beste Resultat en fievte Platz in de Verfolgung (nah Platz 25 in' Sprint). 

In Nové Město gelung Fourcade nah fiev Rennen ahn Topresultat weer de Sprung up dat Podium mit Platz 3 in de Verfolgung. Vör dat achte Weltcup-Event vun de Saison weer sien Führung in' Gesamtweltcup up blots noch söss Punkte up den Düütschen Simon Schempp schmüllt. Doch in Oslo funn Fourcade torüch in de spoodriek Spoor un schaff in dat Eenzel sien sösste Saisonsieg. Bi dat nahfolgen Sprintrennen keem he up Platz 2 un harr dormit vör de Weltmeesterschap weer en Punktevörsprung in' Weltcup vun över 70 Punkten. Bi de Biathlon-WM in Kontiolahti wunn Fourcade dree Medaillen, twee dorvan mit de franzöösch Mannschap (Sülver in' Mixed, Bronze in de Staffel). In de Eenzelwettbewarven weer he to Anfang nich besünners spoodriek, kunn aber sien Titel in de Eenzeldisziplin spoodriek vör Emil Hegle Scendsen un Ondřej Moravec verteidigen. Fourcade wurr dormit to'n eerst darten Biathleten (neben Ole Einar Bjørndalen un Frank Ullrich), de bi veer Weltmeesterschapen in Reeg mindst een Goldmedaille in Eenzeldisziplinen wunn. To Anfang vun dat Weltcupfinal in Chanty-Mansijsk wunn he den Sprintwettbewarv. Dör sien insgesamt achten Saisonsieg seker he sück to'n veerten Mal nahnanner den Gewinn vun de lütt Kristallkugel för de Sprintgesamtwertung. In den nahfolgen Verfolgungswettbewarv reck Fourcade en veert  Platz um nich blots weer den Verfolgungsweltcup för sück to entscheeden, sonnern sück ok to'n veerten Mal nahnanner den Sieg in den Gesamtweltcup to haalen.

### Saison 2015/16
Vör Beginn vun de nee Biathlon-Saison nehm Fourcade eerstmals an en Weltcup-Rennen in' Skilangloop deel. Dorbi keem he aber blots up den 95. Platz. Bi dat nahfolgen Freestil-Rennen sloot he as 22. af un wunn dormit sien eerst Weltcup-Punkte in' Langloop. To'n Uptakt vun de Saison 2015/2016 kehr Fourcade to sien Stammdisziplin torüch. In Östersund wunn he twee Rennen (Sprint un Verfolgung) un weer dormit glieks weer Weltcupführender. Bi den tweeten Weltcup in Hochfilzen kunn he disse Führung dör en tweeten Platz in' Sprint un sien darten Saisonsieg in de Verfolgung wieder utbauen. De Erfolg in de Verfolgung weer de 40. Weltcup-Sieg för Fourcade. Blots Ole Einar Bjørndalen (94) un Raphaël Poirée (44) hemm mehr Eenzelrennen in hör Loopbahn wunnen. 

## Weblenken

* Martin Fourcade in de Datenbank vun de IBU (engelsch)
* Offiziell Internetupträe vun de Fourcade-Bröers (franzöösch)